פואד שוכר

פוּאד שוּכְּר (בערבית: فؤاد شكر, בתעתיק מדויק: פואד שֻכְּר; 15 באפריל 1961 או 1962 – 30 ביולי 2024), שכונה גם אל־חאג' מוֹחְסֶן (בערבית: الحاج محسن), היה טרוריסט לבנוני, ששימש כמפקד הצבאי הבכיר בארגון הטרור חזבאללה, ולפי דיווחים החליף את מפקד חזבאללה מוסטפא בדר א-דין לאחר מותו ב־2016. שימש כיועץ צבאי למזכ"ל הארגון חסן נסראללה, היה חבר בגוף הבכיר של הארגון – מועצת הג'יהאד, מפקד פרויקט דיוק הטילים של חזבאללה וראש המערך האסטרטגי. ב־30 ביולי 2024 חוסל בתקיפה ישראלית בביירות, בתגובה על פגיעת הרקטה במג'דל שמס. שוכר נולד ב־15 באפריל 1961 או ב־1962 בכפר א-נבי שית, במחוז בעלבכ שבלבנון, הכפר שבו נולד מזכ"ל חזבאללה לשעבר עבאס מוסאווי ובו חמולות שוכר ומוסאווי מתגוררות בסמיכות. לפי דו"ח של חזבאללה, בית חמולת שוכר היה המקום הידוע האחרון שבו הוחזק רון ארד לפני שאבדו עקבותיו במאי 1988. את השכלתו הצבאית רכש שוכר באוניברסיטת האימאם חוסיין בטהראן. שוכר לחם במלחמת לבנון הראשונה ב־1982 ונפצע בקרב בח'אלדה (אנ') שמדרום לביירות, ליד נמל התעופה הבין-לאומי של ביירות. הוא השתתף בתכנון ובביצוע הפיגועים בבסיסי הכוח הרב-לאומי בביירות ב־23 באוקטובר 1983 שגרמו להרג של 241 חיילי צבא ארצות הברית, 58 חיילים צרפתים ו־8 אזרחים לבנונים. בעקבות זאת, הפך שוכר למקורב לעימאד מורנייה. בשנת 2017 הכריזה ארצות הברית על פרס בסך 5 מיליון דולר למי שימסור מידע שיסייע ללכידתו של שוכר, משום שנטל חלק מרכזי בהוצאתו של הפיגוע לפועל. ב־1985 הצטרף לארגון חזבאללה, והיה חלק מקבוצת המייסדים, יחד עם עימאד מורנייה, מוסטפא בדר א-דין ומוסטפא שחאדה. הוא התקדם בחזבאללה והפך לבכיר דרך המסלול הצבאי. הוא שימש כמפקד צבאי מרכזי בשנים הראשונות של הארגון ובראשית שנות התשעים, הכווין, תכנן וביצע מבצעים ופיגועים נגד חיילי צה"ל בלבנון וצד"ל, במיוחד מבצעים מיוחדים. בין השנים 1992–1995 ארגן את שליחת קבוצת לוחמי חזבאללה לבוסניה והרצגובינה, במטרה לאמן מוסלמים במלחמת בוסניה. על פי דו"חות מודיעין אמריקאיים, בספטמבר 1994 הוא נשלח כנציג חזבאללה לטהראן כדי להעביר לארגון טילי סטינגר, טילי כתף אמריקאיים קצרי טווח נגד מטוסים שנתפסו כשלל בעיראק ובאפגניסטן והגיעו לאיראן. לפי צה"ל הוא היה מעורב בחטיפת חיילי צה"ל בהר דב בשנת 2000. בתקופה שקדמה למלחמת האזרחים בסוריה שימש שוכר כמפקד גזרת דרום לבנון – הגזרה המרכזית של חזבאללה. במלחמת האזרחים הוא סייע ללוחמי חזבאללה שלחמו לצד משטר אסד בכוחות האופיזיציה. הוא הוביל מבצעים צבאיים בסוריה יחד עם מוסטפא בדר א-דין ובשיתוף פעולה עם כוח קודס. שוכר היה חבר במועצת הג'יהאד, המפקדה העליונה של חזבאללה מאז הקמתה (ייתכן אף שעמד בראשה) ובכמה תקופות היה חבר במועצה המייעצת המרכזית של חזבאללה (الشورى المركزية لحزب الله). הוא שימש יועץ צבאי בכיר להנהגת חזבאללה ולמזכ"ל חסן נסראללה בנושא מבצעים, פעולות צבאיות ואמל"ח וכן בנושא אימון וחימוש ארגונים סמי-צבאיים כמו המיליציות השיעיות באפגניסטן ובעיראק ומחתרות בבחריין ובערב הסעודית וקידום פיגועי חוץ יחד עם כוח קודס. הוא פעל מרובע הדאחייה, הפרוור השיעי שבביירות. בתקשורת הלבנונית יש שאפיינו אותו כנאמן לנסראללה ולאיראן. לאחר מותו של בדר א-דין שהיה אחראי על מנגנון החוץ של הארגון, אחד המחליפים האפשריים שהוצעו היה שוכר ולפי דיווחים הוא החליף אותו. הוא היה מאחרוני הפעילים הצבאיים שייסדו את חזבאללה שנותרו בחיים. הוא נטה להישאר בצללים, ועד למותו לא פורסמו תמונות רבות שלו. ב־2013 מחלקת האוצר של ארצות הברית הטילה עליו לראשונה סנקציות בשל עיסוקו בטרור. בנובמבר 2015 סעודיה הגדירה את שוכר כטרוריסט יחד עם פעילי חזבאללה נוספים, והטילה עליו סנקציות בשל מעשיו. ב־10 באוקטובר 2017 הפך למבוקש מטעם ארצות הברית, והוצעו תגמולים של עד 5 מיליון דולר עבור מידע חיוני עליו, לצד פרס של 7 מיליון דולר עבור חברו לארגון טלאל חמיה – במסגרת "תוכנית תגמולים לצדק" (אנ') של שירות הביטחון הדיפלומטי (DSS) במחלקת המדינה. ב־2019 חשף צה"ל ששוכר שימש מפקד פרויקט דיוק הטילים בחזבאללה, פרויקט של איראן וחזבאללה לפיתוח וייצור טילים מדויקים, בשטח לבנון. צה"ל פרסם ששוכר שימש כראש המערך האסטרטגי של חזבאללה, המערך האחראי על רוב אמצעי הלחימה המתקדמים והאסטרטגיים: טילי שיוט, טילי חוף-ים, רקטות ארוכות טווח וכטב"מים. הוא ניהל את בניין הכוח של הארגון, פיתח אסטרטגיות ותוכניות, וניהל את ההפעלה של אמצעי הלחימה האסטרטגיים. לפי צה"ל, במלחמת חרבות ברזל פיקד שוכר על הלחימה של חזבאללה בצה"ל. ערך מורחב – ההתנקשות בפואד שוכר ב־30 ביולי 2024 נהרג שוכר בסיכול ממוקד ותקיפה אווירית שביצעה ישראל בחארת חריכ, מעוז חזבאללה בדרום ביירות, כחלק מהחזית הצפונית במלחמת חרבות ברזל. לטענת צה"ל, שוכר היה מעורב בין היתר בתכנון שקדם לפגיעת הרקטה במג'דל שמס, וההתנקשות בו נעשתה בתגובה לתקיפת חזבאללה שנהרגו בה 12 ילדים ונפצעו 34 ילדים במג'דל שמס. ב-25 באוגוסט 2024 יצא צה"ל למתקפת מנע, לשם צמצום עוצמתה של תגובת חזבאללה להריגת שוכר. למרות המתקפה חזבאללה שיגר כ-320 רקטות וכ-20 כטב"מים לעבר ישראל. סיכולים ממוקדים במלחמת חרבות ברזל ההתנקשות באסמאעיל הנייה ההתנקשות במוחמד רזא זאהדי מדיה וקבצים בנושא פואד שוכר בוויקישיתוף דוד הכהן, ‏פרס של מיליונים על ראשו, ה'רמטכ"ל' של חיזבאללה | זה יעד התקיפה בביירות, באתר כיכר השבת, 30 ביולי 2024 Who is Hezbollah’s Senior Commander Sayyed Fouad Ali Shokr Targeted by ‘Israel’ in Beirut – Al-Manar TV Lebanon, Al Manar, ‏2 August 2024 (באנגלית) דין שמואל אלמס, ‏מקורב לסולימאני ונחשב לרמטכ"ל חיזבאללה: זה הבכיר שצה"ל תקף הערב, באתר גלובס, 30 ביולי 2024 Designation of Fu'ad Shukr as a Specially Designated Global Terrorist, Federal Register, ‏19 September 2019 ציוץ של דובר צה"ל דניאל הגרי ברשת החברתית אקס (טוויטר), 31 ביולי 2024 Fu'ad Shukr, Counter Extremism Project פרויקט דיוק הטילים של חיזבאללה בהובלת איראן נחשף, באתר צה"ל, ‏29 באוגוסט 2019 צפו בעדכון דובר צה"ל, באתר צה"ל, 31 ביולי 2024 Fuad Shukr, Rewards for justice 5 מיליון דולר על ראשו: זה בכיר חיזבאללה פואד שוכר שחוסל בביירות, באתר ynet, 31 ביולי 2024 רועי קייס, היועץ של נסראללה שהגיע לצמרת רשימת המבוקשים האמריקנית, באתר ynet, 13 באוקטובר 2017 אינטלי טיימס, תחקיר "אינטלי טיימס" עבור YNET - הגרסה המלאה: אז מה אנחנו יודעים על בכיר החיזבאללה פואד שוכור מעבר למה שהאמריקאים מספרים לנו?, באתר פייסבוק, ‏13 באוקטובר 2017 Fuad Shukr, FANDOM Games Community רועי קייס, היועץ של נסראללה שהגיע לצמרת רשימת המבוקשים האמריקנית, באתר ynet, 13 באוקטובר 2017 יואב זיתון, צה"ל: חוסל פואד שוכר, "המפקד הצבאי הבכיר ביותר בחיזבאללה", באתר ynet, 31 ביולי 2024 بالفيديو | قاد جبهة الإسناد اللبنانية وناصر المسلمين في البوسنة والهرسك.. من هو الشهيد “السيد فؤاد شكر”؟ – موقع قناة المنار – لبنان, Al Manar, ‏2 August 2024 ליאור בן ארי, "מפקד הג'יהאד הגדול": הכינוי לבכיר חיזבאללה שחוסל, והתמונות עם נסראללה וסולימאני, באתר ynet, 31 ביולי 2024 Rewards for Justice – Reward Offer for Information on Hizballah Key Leaders Talal Hamiyah and Fu’ad Shukr, U.S. Embassy in Egypt, ‏10 באוקטובר 2017 US seeks capture of two Hezbollah officials, Al Jazeera (באנגלית) איתי ברון, "מנשק חכם" ל"צבא חכם": ההשלכות התפיסתיות של הכניסה האיראנית ל"מועדון הדיוק", באתר צה"ל, 28 במרץ 2023 עמוס הראל, צה"ל התנקש בפואד שוכר, מספר 2 בחיזבאללה, באתר הארץ, 30 ביולי 2024 הנזק - מיירוטים ולא מטילים. צה"ל: סיכלנו את רוב המתקפה, אף בסיס לא נפגע, באתר ynet, 25 באוגוסט 2024